નેશનલ રેસ્ટોરાં એસોસિયેશન ઓફ ઈન્ડિયાના એક અહેવાલમાં જણાવાયા અનુસાર લોકોની ખાનપાનની ગતિવિધિઓમાં વધારો થયો હોવાથી રેસ્ટોરાં ઉદ્યોગનું કદ વધીને 48 બિલિયન ડોલરનું થઈ ગયું છે . શહેરોમાં એક ઘરમાં એક કરતા વધુ લોકો કમાતા હોય છે જેથી ઘરદીઠ આવક વધે છે . આ સિવાય લાઇફ સ્ટાઇલ બદલાઈ રહી છે અને લોકોની ખાન પાનની પસંદગીને લીધે ખાનપાન ઉદ્યોગના સંગઠિત બજારનું કદ આગામી પાંચ વર્ષમાં બીજા 28 બિલિયન ડોલર વધી જાય એવી સંભાવના છે . ખાન પાનના સંગઠિત ઉદ્યોગમાં કેઝ્યુઅલ ડાઈનિંગ અને ક્વિક સર્વિસ રેસ્ટોરાં ( ક્યુએસઆર ) નો હિસ્સો 70 ટકાનો છે , જ્યારે પબ , બાર , ક્લબ અને લાઉન્જિઝ ( પીબીસીએલ ) નો હિસ્સો 12 ટકાનો , જ્યારે બાકીના 8 ટકાનો હિસ્સો ફાઈન - ડાઈનીંગ અને ફ્રોઝન ડેઝર્ટ આઉટલેટ્સનો છે . " પહેલાં ખાન પાનની ક્રિયા પ્રસંગોપાત થતી હતી , પણ હવે ખાન પાનની ક્રિયા પોતે જ એક પ્રસંગ બની ગઈ છે . આજે લોકો માટે ખાણી પીણી એક પ્રકારનું મનોરંજન બની ગયું છે , " એવું ઇમ્પ્રેસારિયો એન્ટરટેઇન્મેન્ટ એન્ડ હોસ્પિટાલિટીના રિયાઝ અમલાનીએ જણાવ્યું હતું . ખાણી પીણીનું બજાર દેશમાં આ ક્ષેત્રના ઊભરી રહેલા અને વર્તમાન ખેલાડીઓને પોતાનો ફેલાવો વિસ્તારવા માટે પ્રેરી રહ્યું છે , તો બીજી બાજુ યુરોપ અને અમેરિકાની કેટલીક બ્રાન્ડ્સ પણ ભારતમાં પ્રવેશવાની યોજના ઘડી રહી છે . લંડનની કંપની પિન્ગ પોન્ગ આગામી મહિને મુંબઈમાં પોતાની હોટલ શરૃ કરી રહી છે , જ્યારે અન્ય આંતરરાષ્ટ્રીય બ્રાન્ડ જેમકે નોબુ , કાર્લુસિયસ અને ઝુમા ભારતમાં કારોબાર કરવા માટેની વ્યૂહરચના ઘડવામાં વ્યસ્ત છે . ભારત એ એશિયા પેસિફિક પ્રદેશનું બીજા ક્રમનું સૌથી વિશાળ ફૂડ સર્વિસિઝ માર્કેટ છે . ખાનપાન ઉદ્યોગના 510 બિલિયન ડોલરના કદ સાથે ચીન ભારત કરતાં ઘણું આગળ છે .